गौरतलब है कि पिछले 20 दिनों से सरोवर के पानी की निकासी में लगे सिंचाई विभाग के कर्मचारियों को समझ में नहीं आ रहा था कि आखिरकार दिन-रात निकासी करने के बावजूद सरोवर का जलस्तर कम क्यों नहीं हो रहा है। सुबह श्रद्धालुओं के साथ सरोवर की परिक्रमा कर रहे मुख्य पुजारी वेद प्रकाश गौतम को पानी बहने की आवाज सुनाई दी। जब वह जंगली वनस्पति के पास पहुंचे तो देखा कि श्मशान घाट के साथ लगते सरोवर के हिस्से से पानी निकल रहा था। प्राकृतिक स्रोत के उद्गम से श्रद्धालु उत्साहित नजर आए और पूजा-अर्चना शुरू कर दी।